Vedlegg til boken «Lærervikar»

Av Sjur Jansen – Skrive Historie

<http://www.skrivehistorie.no/vikarbok/>

Plan B: Diktanalyse – å nei!

Dette er en oppgave som du kan ha i reserve. Print ut eller ha den på en minnepenn.

Bruk det du vil av punktene nedenfor, del ut til elevene eller forklar muntlig. Noen eksempler på dikt kan du finne selv.

Velg selv hva du vil bruke av hva jeg skriver nedenfor. Når jeg noen ganger skriver «du» nedenfor, er det altså eleven jeg henvender meg til.

Jeg antar at det er flere elever som synes dikt er kjedelig, derfor forsøker jeg å motivere elevene på denne måten:

**Diktanalyse er samtidig trening i å forstå tekster og skjulte budskap**

* Viktig når du får en jobb
* Viktig når du chatter med venner
* Viktig når du selv ikke skal bli misforstått (i brev og samtaler)

**Eksempler på hvor det finnes skjulte budskap:**

* Når politiet etterforsker
* Når en sjef skal godta en viktig avtale
* Når du får et vanskelig brev fra myndighetene
* Når en kunde sender deg et klagebrev
* Når du krangler med noen
* Når du leser en chat-melding som kan misforstås

**Diktanalyse – slik går du (eleven) frem (kortversjon):**

* Fortell om forfatter, årstall og hva diktet heter
* Fortell temaet (emne, tanke eller stemning i diktet)
* Fortell budskapet (hva vil diktet si oss)
* Bevis budskapet – pek på viktige ord i diktet – forklar hvordan diktet forteller budskapet. Dette er det samme som å vise virkemidler (triks og grep).
* Fortell hvilke betydninger som kan ligge i diktet (tolkning)
* Imponer læreren – bruk noen proffe ord (metafor, strofe, vers)

**Slik får du bra karakter i diktanalyse**  
Svar med dine egne ord på spørsmålene. Bruk kladdeark, for du skal stokke om på svarene etterpå.

* Fortell hva diktet heter og hva forfatteren heter.
* Vet du noe mer om diktet eller forfatteren? Skriv det. Når er det skrevet? Er diktet kjent? Er det oversatt fra engelsk?
* Hva forteller diktet om? Skriv på et overfladisk nivå uten at du tenker for mye, for eksempel «Tre karer går tur i skogen, de finner et tjern som de drikker av.»
* Budskap: Hva handler diktet *egentlig* om? «Diktet forteller om krigen, men *egentlig* handler det om å hjelpe hverandre.»
* Bevis budskapet: Skriv hvilke ord eller setninger som beviser at diktet handle rom det du påstår at det handle rom.
* Hva slags *type* dikt er det? Lyrisk (kunstnerisk eller rim) eller prosa (slik du selv prater uten å rime).
* Bevis type dikt. Hvordan ses dette i diktet?
* Hvordan er diktet bygget opp? Fortell for eksempel hvor mange vers det er og om det er noe system i diktet, slik som gutt-jente-gutt eller krig-fred-krig-fred.
* Hvor mange slike systemer finner du? Er det rim på slutten av hver linje? Eller er det rim midt i hver setning? Er diktet strengt systematisk, eller er det helt fritt med hopp og sprett?
* Er det en jeg-person i diktet? Da kan du imponere læreren med å skrive at «diktet inneholder et lyrisk jeg som forteller».
* Er diktet lett å forstå eller bruker diktet et bildespråk slik at du må tenke for forstå hva som menes? «Han gikk inn i solnedgangen» kan være et bilde på at han er i ferd med å dø.
* Når tror du bildespråket stammer fra? Er det noe man gjerne sa for 100 år siden? Eller ligner bildet på noe som må være moderne (slik som TV, internett osv)
* Er det kontraster i diktet? (Krig-fred, fattig-rik, lykkelig-uflaks)
* Brukes det symboler? Betyr «ungdom» at diktet forteller om noen tenåringer, eller betyr «ungdom» noe annet, for eksempel mennesker som har mye energi?
* Hvilke personer, steder og handlinger er med i diktet?
* Hva kan du vite om personene og stedene? «Jeg-personen er et barn fordi det står at hun starter i første klasse.» «Jeg-personen er en kvinne fordi hun sier at hun er gravid.» «Jeg-personen er slem fordi hun stjeler.» «Jeg-personen er i en utvikling i diktet fordi hun endrer mening på slutten.»
* Hva er temaet? (For eksempel krigens lidelser)
* Hva er budskapet? (For eksempel at vi skal hjelpe hverandre)
* Skriv din besvarelse på nytt der du stokker setningene i riktig rekkefølge slik at det blir fin flyt.
* Pass på at du både forteller hva diktet handler om, hvilke grep dikteren bruker for å få frem budskapet og hva diktet egentlig forsøker å si til oss. Bevis hva du mener ved å peke ting i diktet.

**Punktliste for analyse av dikt**

* Innledning
* Tittel
* Kort om forfatter
* Årstall (litterær periode)
* Hva du tror diktet handler om
* Hoveddel
* Førsteinntrykk
* Oppbygging (rim, vers, strofer osv.)
* Stemning (adjektivbruk)
* Virkemidler (symboler, metaforer, kontraster, gjentakelser osv.)
* Tema
* Budskap
* Avslutning

**Bruk ord som imponerer læreren**

* **Verselinje** = en linje i diktet
* **Strofe** = flere linjer som hører sammen (ligner på avsnitt i andre tekster)
* **Bokstavrim** = Ord med trykk starter med samme bokstav «Du, din dritt, hvorfor danser du ikke?
* **Stavingsrim** = Siste ord i hver linje klinger likt: leker - peker.
* I hvilken **rekkefølge** rimer setningene? Parrim = aabb. Kryssrim = abab. Kiastisk rim = abba.
* **Doble staverim** = To linjer rimer både halvveis i setningen og på slutten.
* **Kontraster** = Diktet bruker store forskjeller, slik som fattig - rik.
* **Besjeling** = Døde ting får liv (vinden puster oss i nakken, eller blomsten bøyde sin slitne kropp)
* **Metafor** = «Jeg ble dolket i ryggen» betyr ikke at noen stakk meg i ryggen fysisk med en kniv, men at noen som jeg trodde var mine venner, var slemme mot meg.
* **Sammenligning** = Du er som solen. Han lå på sofaen som en sekk med poteter.
* **Komposisjon =** Hvordan diktet er bygget opp med gjentagelser, kontraster, rytme.
* **Modernistisk =** Diktet rimer ikke og er hulter til bulter.
* **Tradisjonelt =** Fast form. Fast rytme.
* **Lyrisk dikt** (stemningsrik, sansende, musikalsk).
* **Episke dikt** (fortellende).
* **Episk-lyriske dikt** (fortellende og stemningsrik).
* **Prosadikt** (diktet bruker ikke rim eller andre kunstgrep, men fortelles slik du man snakker vanlig).